Fosta șefă a PSD Austria i-a răzuit, peste noapte, cu șpaclul, numele lui Secureanu de pe statuia lui Eminescu. Rămășițele sînt încă acolo! Lăudătorii și protectorii managerului de la Malaxa îi șterg la propriu urmele. Secureanu a dat contracte de 730.000 de lei unei firme din zona serviciilor secrete

duminică, 4 decembrie 2016, 7:03

În plus față de bugetul obișnuit de 9 milioane de euro pe an, Sorin Oprescu i-a dat 10 milioane de euro, iar Gabriela Firea n-a apucat să-i dea decît 1,3 milioane de euro.

Dar Florin Secureanu n-a fost protejat doar în țară.

El și-a construit imaginea pe o filieră austriacă, ce l-a elogiat și i-a trecut numele pe statuia lui Eminescu.

Imagini fabuloase culese ieri din Viena!

Lista politicienilor care l-au felicitat pe Secureanu de ziua lui pe Facebook, cînd deja dispăruse!

Printre ei, Traian Igaș, Gheorghe Nichita și Șerban Nicolae.

Dar și coordonatorul PNL Disapora: Victor Ionescu.

Investigație de Mirela Neag, Răzvan Luțac și Cătălin Tolontan

Cu aproximativ o lună în urmă, cînd angajați ai spitalului ”Malaxa” au furnizat ziarului mărturii, înregistrări și documente care povesteau jaful din spitalul public, prima remarcă a fost: ”Scuze, dar nu e credibil ce spuneți! E imposibilă o hoție atît de amplă și atît de rudimentară fără ca nici o autoritate să o sesizeze. Și, dacă ar fi adevărat, voi de ce ați tăcut?!”.

Ne-am înșelat. E mai puternic decît am intuit!

La urma urmei, ce mare sculă era Florin Secureanu?

Cine îl putea proteja?

Sincer, așa am gîndit.

Pe măsură ce cifrele, actele și întîmplările se confirmau, prejudecata lăsa locul faptelor.

Care spuneau altceva: necunoscutul Florin Secureanu are relații invers proporționale cu proeminența sa publică scăzută!

Banii vorbesc.

Bugetul Spitalului Malaxa este unul impresionant, 9 milioane de euro în 2016, fără a socoti investițiile, care și ele sînt milioane de euro pe an.

Firea i-a alocat lui Secureanu 1,3 milioane de euro acum o lună!

Numai actualul primar i-a suplimentat bugetul lui Florin Secureanu cu o sumă impresionantă pe 31 octombrie 2016.

5,7 milioane de lei a fost suplimentarea pe care Gabriela Firea a acordat-o spitalului condus de Florin Secureanu acum o lună!

Asta după ce, potrivit declarațiilor managerului, ”Sorin Oprescu a oferit 10 milioane de euro pentru modernizarea spitalului Malaxa”.

În total, în 9 ani de mandat Secureanu, discutăm despre o sumă de peste 70 de milioane de euro.

Acum știm cu documente și confirmări inclusiv din partea firmelor private, că o parte din acești bani au fost transferați în afara spitalului, sub cele mai extravagante și forme!

Plăți importante erau prefăcute în bani negri prin mii de ridicări de la casieria spitalului!

Nu păstra banii doar pentru el

Cum putea fura cineva sume atît de mari și într-un mod atît de imprudent?

Dacă eliminăm hipnoza colectivă ca explicație, rămîne realitatea: Secureanu nu păstra acești bani pentru sine decît într-o mică proporție.

Nu-i o deducție, e doar întărirea a ceea ce mărturisesc oamenii din spital: Secureanu împărțea prada obținută din banii sănătății.

Felul în care n-a fost controlat de Primărie, iar cînd a fost a fost iertat, felul în care l-a tratat Curtea de Conturi, felul în care și-a construit imaginea, în țară și în străinătate, dovedește un nivel profesionist de protecție!

Filiera protecției directorului Secureanu trece prin aripa Sorin Oprescu a PSD.

Apoi traversează și granița, ajungînd de pildă la Viena, într-un context în care politicul se îmbină cu oameni ai vechilor structuri de informații.

Laura Hant l-a uitat brusc pe Secureanu!

Aceleași persoane care-l elogiau pe Secureanu și-l prezentau ca un binefăcător, sînt persoanele care au anturat vizita primarului Gabriela Firea la Viena pe 17-19 octombrie.

Laura Hant apare în fotografii alături de Gabriela Firea, așa cum apărea și alături de Florin Secureanu.

În momentul expunerii faptelor lui Secureanu, amicii de peste tot ai lui Secureanu s-au speriat.

El a dispărut de pe siteul Fundației Omenia, unde era vicepreședinte.

Cavalerii de la Malta l-au renegat public deși s-au afișat ani de zile cu el.

Laura Hant, fosta șefă a PSD Austria, și l-a amintit ca pe un turist rătăcit, uitînd că îi inscripționase numele lui Florin Secureanu, încă din 2014, pe statuia lui Mihai Eminescu.

Și că, acum patru luni, îl pomenise, în rînd cu statul român, ca sponsor al unei gale din iulie 2016: ”Trebuie să menţionez implicarea exemplară a instituţiilor statului român, care au sprijinit cu entuziasm acest proiect, dar şi implicarea asociaţiei ANTREC România, a galeriei Five din Viena şi sprijinul deosebit al domnului dr. Secureanu!”.

”Sprijinul deosebit al domnului dr. Secureanu”

Cînd ziarul a întrebat-o, Laura Hant a pretins că ”i-am șters numele lui Florin Secureanu de pe statuie în toamnă și i l-am înlocuit cu cel al lui Veronica Micle”.

A negat că au primit bani de la el, dar la ce se referea ”sprijinul deosebit al domnului dr. Secureanu”?

Într-un drept la replică trimis ziarului Laura Hant susține că totul e ”o paranoie a presupunerilor absurde” și califică articolul cu statuia drept ”un atac în context electoral”.

Un cititor din Viena s-a deplasat ieri la monumentul lui Mihai Eminescu și ne-a trimis fotografiile.

Omul e același care, recent, a fotografiat numele lui Secureanu pe statuie. El are înformații din interior despre penetrarea disporei românești de către structuri puse pe făcut bani!

De altfel, Laura Hant își declară ea însăși Asociația Mihai Eminescu ”drept una susținută de statul român”.

După aceea spune că e ”ajutorul e simbolic” și nu răspunde la întrebarea: ”Cînd ați șters numele lui Florin Secureanu?”.

Imaginile sînt grăitoare.



I-au lăsat titlurile pe soclu

Asociația Laurei Hant i-a ras pur și simplu numele lui Secureanu! Într-o asemenea grabă l-au șters că i-au uitat pe statuie titlurile ”Conf Univ Dr…”.

Numele a dispărut, titlurile au rămas!

Că în locul lui Florin Secureanu nu e Veronica Micle, cum a spus șefa Asociației, se vede clar din imagini.

”După ce ați publicat în Gazetă povestea cu statuia, au șters numele lui Secureanu peste noapte la propriu, pe coloană se vede cum s-a prelins proaspăt lichidul și pe jos sînt pietrele care au rămas după ce au dat cu șpaclul”, spune românul care trăiește în Austria.

Găsiți dreptul la replică al Laurei Hant la finalul articolului.

La întrebarea ”Totuși, cînd ați șters numele?”, ea nu a răspuns pînă la închiderea ediției.

Bani pentru familia STS Grumaz

Legătura lui Secureanu cu oameni apropiați serviciilor secrete se face pe bani mulți.

Ca manager, el a plătit firmelor Denimed Cleaning și Denimed Consulting o sumă totală de 730.000 de lei pentru servicii de curățare: lenjerii și restul.

În mai 2016, Jurnalul național scrie că Denimed are afaceri uriașe cu spitalele și că este firma este deținută de Alexandru Grumaz, fiul unui fost general STS, adjunct al serviciului secret pînă la jumătatea anilor 2000.

Iată că aflăm acum că Malaxa apare și el în lanțul afacerilor cu Denimed.

Și tot despre afilierile stranii ale lui Florin Secureanu.

El își susține doctoratul la Academia SRI cu cine?

Cu binecunoscutul profesor Constantin Onişor, fost partener universitar al lui Gabriel Oprea și, totodată, membru al masoneriei în care se scaldă și Secureanu.

Alina Mungiu-Pippidi a conturat încă de acum un an portretul lui Onișor, despre care aflăm azi că este mentorul academic al lui Florin Secureanu.

Ce au în comun acești oameni

În cîte coincidențe poți crede fără să fii luat de fraier?

Florin Secureanu, Alexandru Grumaz tatăl, Sorin Oprescu, Mihai Mesner, patron Noventis – care a luat cele mai mari sume de la Malaxa, și alții sînt și pe lista amețitoarei Fundații Omenia.

Sau sînt, împreună, pe Facebook.

Pentru acum patru zile, cînd împlinește 52 de ani, procurorii DNA sînt deja la Malaxa, publicul e dezgustat de facturile nemaivăzute și el dispare într-o direcție necunoscută, Secureanu este felicitat de ziua lui pe Facebook de o grămadă de politicieni!

Unii poate că n-au știut, alții sînt prieteni cu el, alții îndeplinesc un automatism digital față de un director de spital pe care l-au cunoscut în cine știe ce context.

Selecția politicienilor e, însă, interesantă:

Traian Igaș – fost ministru de interne PD-L în Guvernul Boc.

Șerban Nicolae – senator PSD.

Gheorghe Nichita- fost primar PSD al Iașiului.

Victor Ionescu – coordonator PNL Diaspora.

Constantin Strugaru – candidat PMP la alegerile din 11 decembrie.

Călin Cătălin Chiriță – fost viceprimar PD-L al Bucureștiului.

Sînt atît de multe planuri, pentru că managerul de la Malaxa a evoluat pe toate simultan.

Cine Florin Secureanu și cine sînt acești oameni, din Societatea Extinsă Omenia & Co, pe care avem tendința să-i considerăm părți ale unor confrerii caraghioase?

Prezenți pe diverse liste, ei au ceva extrem de concret în comun: fondurile strînse din impozitele și taxele pe care le plătim.

Ei sînt protectori, protejați, furnizori, toți înveliți în banii publici pînă cînd se confundă cu ei.

Iar cînd se întîmplă ceva, se șterg unii pe alții cu șpaclul de pe soclurile pe care s-au cățărat.

Priviți imaginea de la Viena!



Ea are o simbolistică extraordinară.

Potențații zilei, în căutarea transferului de prestigiu, așa cum frumos a rezumat un cititor, își văd numele scrise și apoi șterse.

Dar titlurile de ”conferențiari”, ”doctori” și ”băieți de încredere” le rămîn intacte.

Ca și cum cineva ar vrea să le uităm numele și să sculpteze figuri proaspete acolo, mereu și mereu.

Iar noi?

Măgari de povară cu căști pe urechi

În Algeria, în anii ’90, convoaie de măgari cărau mărfuri de contrabandă către Tunisia.

Pentru ca traficanții să nu-și asume nici un risc, ei nu însoțeau caravanele. Nici un om nu mergea cu măgarii.

Asinul din frunte, care cunoștea drumul, avea pe urechi căștile unui walkman.

Vocea înregistrată a stăpînului, care curgea de pe bandă, disciplina animalul și în absență. Măgarul primea comenzile și urma drumul cu grumazul plecat, ca și cum biciul era acolo, gata să-l plesnească.

Întîmplarea e amintită de Jean-Claude Carriere într-una dintre cărțile sale.

Așa ar vrea sistemul să tragem înainte, a proști, fără să conștintizăm că degeaba îl îndepărtăm pe Secureanu, dacă lăsăm intact ceea ce l-a făcut posibil pe Secureanu.

”Drept la replică,

Doresc să dezmint informațiile pe care tolo.ro [1] le-⁠a prezentat

în articolul care mă incriminează ca fiind, alături de soțul meu,

”protectorul doctorului Secureanu”, mai mult, acuzându-⁠mă de

legături cu ”fostele servicii”.

La vârsta de 34 de ani, este destul de greu să ai legături cu ”fostele servicii”, la Revoluția din ´89 putând fi, cel mult,

șoim al patriei.

Acuzele aduse mie, familiei mele și Asociației „Mihai Eminescu”

din Viena le găsesc nefondate, lipsite de sens și neadevărate.

În calitate de președinte al unei asociații culturale,

disponibilitatea mea de a cunoaște noi oameni e una naturală,

indiferent de mediul din care provin, inclusiv cel cultural, social

șipolitic. Acțiunea de amplasare a statuii lui Mihai Eminescu la

Viena a fost susținută din banii asociației, care, pe atunci, nu senumea „Mihai Eminescu”.

Contribuția statului român la această

acțiune a fost simbolică, toate demersurile au fost făcute de noi,

familia Hant, cu susținerea unor români inimoși din diaspora și

din țară. Nu ne-⁠am bătut cu pumnul în piept pentru această

contribuție de suflet la imaginea noastră și a românilor în orașul unde marele poet a trăit o perioadă de timp.

Nu ne așteptam

să ne mulțumească cineva, dar nici să fim atacați pentru această grea întreprindere.

Doctorul Secureanu a fost unul dintre cei care au promis susținere. Mânați de paranoia presupunerilor absurde, ajungeți să ne atribuiți rolul de ”protectori” ai doctorului Secureanu. În

cadrul proiectului de amplasare a monumentului, doctorul Secureanu a

promis că va sponsoriza o parte din costuri. Nu s-⁠a ținut de

cuvânt, iar numele lui a fost scos de pe soclu. Nu înțeleg

înverșunarea acestui atac decât în context electoral.

Din noiembrie 2014, am demisionat din partidul PSD, iar acuzațiile

dumneavoastră aduc o gravă atingere imaginii asociației pe care o

conduc, neavând nicio legătură cu subiectul pe care îl discutați.

Atragerea Asociației „Mihai Eminescu” în acest scandal poate că

a dat culoare enunțurilor din textul prezentat ca anchetă

jurnalistică, dar este evident că asociația și bustul marelui poet

de la Viena nu au nimic de-⁠a face, nu au cum să aibă ceva de-⁠a face

cu acțiunile doctorului Secureanu de care se interesează acum

instituțiile statului român.

Laura Hant, președinte Asociația ”Mihai Eminescu” -⁠ Viena

Vezi și precedentele articole publicate de Gazetă despre acest caz: